Man sterf toe vliegtuig neerstortFoto: ER24 ŉ Man is dood nadat ŉ ligte vliegtuig Woensdag in ŉ wildsreservaat in die Herbertsdale-gebied, naby Mosselbaai in die Wes-Kaap, neergestort het. Russel Meiring, woordvoerder van ER24, het gesê die vliegtuig het neergestort en oor die grond geskuif voordat dit tussen bosse tot stilstand gekom het. Paramedici het die vlieënier naby die wrak van die vliegtuig gevind, maar hy het reeds weens veelvuldige beserings beswyk. Volgens Meiring is dit nie duidelik waarom die vliegtuig neergestort het nie. Dit was ook nie onmiddellik bekend watter soort vliegtuig dit was nie. Maroela Media wag op kommentaar van die polisie.